РЕШЕНИЕ НА СЪВЕТА
от 19 януари 2010 година
относно наличието на прекомерен дефицит в Нидерландия
(2010/287/ЕС)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за функционирането на Европейския съюз, и по-специално член 126, параграф 6 във връзка с член 126, параграф 13 и член 136 от него,
като взе предвид предложението на Комисията,
като взе предвид съображенията, представени от Нидерландия,
като има предвид, че:
(1)
Съгласно член 126, параграф 1 от Договора за функционирането на Европейския съюз държавите-членки трябва да избягват прекомерен държавен дефицит.
(2)
Пактът за стабилност и растеж се основава на целта за осигуряване на стабилни публични финанси като средство за засилване на предпоставките за ценова стабилност и висок и устойчив растеж, водещ до създаване на трудова заетост.
(3)
Процедурата при прекомерен дефицит (ППД) съгласно член 126 от Договора за функционирането на Европейския съюз, изяснена в Регламент (ЕО) № 1467/97 на Съвета от 7 юли 1997 г. за определяне и изясняване на прилагането на процедурата при прекомерен дефицит (1) (който е част от Пакта за стабилност и растеж), предвижда вземане на решение за наличието на прекомерен дефицит. Регламент (ЕО) № 1467/97 предвижда също така разпоредби за прилагане на член 104 от Договора за създаване на Европейската общност, който е понастоящем член 126 от Договора за функционирането на Европейския съюз. Протоколът относно процедурата при прекомерен дефицит, приложен към Договора за функционирането на Европейския съюз, определя допълнителни разпоредби, свързани с прилагането на ППД. С Регламент (ЕО) № 479/2009 на Съвета (2) се установяват подробни правила и определения за прилагането на разпоредбите на посочения протокол.
(4)
Реформата на Пакта за стабилност и растеж от 2005 г. имаше за цел да засили неговата ефективност и да заздрави неговата икономическа основа, както и да запази устойчивостта на публичните финанси в дългосрочен план. По-специално тя имаше за цел да гарантира, че икономическият и бюджетният контекст са взети предвид изцяло на всеки етап от ППД. По този начин Пактът за стабилност и растеж осигурява рамката за подкрепа на държавните политики за бързо възстановяване на стабилното състояние на бюджета, като същевременно отчита икономическата ситуация.
(5)
В член 104, параграф 5 от Договора за създаване на Европейската общност, който е понастоящем член 126, параграф 5 от Договора за функционирането на Европейския съюз, се изисква Комисията да изпрати становище до Съвета, ако счита, че в дадена държава-членка е налице или може да възникне прекомерен дефицит. Като взе предвид доклада си в съответствие с член 104, параграф 3 от Договора за създаване на Европейската общност, който е понастоящем член 126, параграф 3 от Договора за функционирането на Европейския съюз, и становището на Икономическия и финансов комитет в съответствие с член 104, параграф 4 от Договора за създаване на Европейската общност, който е понастоящем член 126, параграф 4 от Договора за функционирането на Европейския съюз, Комисията стигна до заключението, че в Нидерландия е налице прекомерен дефицит. Ето защо на 11 ноември 2009 г. Комисията изпрати до Съвета становище в този смисъл по отношение на Нидерландия (3).
(6)
В член 126, параграф 6 от Договора за функционирането на Европейския съюз се предвижда, че Съветът разглежда всички съображения, които заинтересованата държава-членка желае да представи, преди да реши след цялостна оценка дали е налице прекомерен дефицит. В случая с Нидерландия цялостната оценка води до заключенията, изложени в настоящото решение.
(7)
Съгласно по-актуалните данни, съобщени през октомври 2009 г. от нидерландските власти, се очаква дефицитът по консолидирания държавен бюджет в Нидерландия да достигне 4,8 % от БВП през 2009 г. - съществено превишаване на референтната стойност от 3 % от БВП. Планираното превишаване на референтната стойност може да се определи като извънредно по смисъла на Договора и на Пакта за стабилност и растеж. То е резултат главно на силен спад в икономиката по смисъла на Договора и Пакта за стабилност и растеж. В прогнозата на службите на Комисията от есента на 2009 г. се очаква свиване на БВП с 4,5 % през 2009 г. и нарастване с едва ¼ % през 2010 г. Освен това, също въз основа на прогнозата на службите на Комисията от есента на 2009 г., планираното превишаване на референтната стойност не може да бъде смятано за временно, тъй като дефицитът по консолидирания държавен бюджет се очаква да се повиши от 4,7 % от БВП през 2009 г. до 6,1 % от БВП през 2010 г. и да се понижи леко до 5,6 % от БВП през 2011 г. при обичайната презумпция за липса на промяна в политиката. Предвиденият в Договора критерий за дефицита не е изпълнен.
(8)
Съгласно данните, съобщени от нидерландските власти през октомври 2009 г., брутният консолидиран държавен дълг е под референтната стойност от 60 % от БВП, а именно 59,7 % (4) от БВП през 2009 г. В прогнозата на службите на Комисията от есента на 2009 г. се очаква брутният консолидиран държавен дълг да достигне 59,8 % от БВП през 2009 г. и увеличение до около 66 % от БВП през 2010 г. и до 70 % от БВП през 2011 г., като по този начин ще бъде надхвърлена референтната стойност от 60 % от БВП. Това повишение се дължи до голяма степен на очакваното съществено влошаване на първичното салдо.
(9)
Съгласно член 2, параграф 4 от Регламент (ЕО) № 1467/97 „значимите фактори“ могат да бъдат взети предвид при етапите, водещи до вземане на решение на Съвета за наличието на прекомерен дефицит в съответствие с член 126, параграф 6 от Договора за функционирането на Европейския съюз, само ако е изпълнено изцяло двойното условие - дефицитът да бъде близо до референтната стойност и прекомерният дефицит над референтната стойност да е временен. В случая с Нидерландия двойното условие не е изпълнено. Поради това значимите фактори не са взети предвид при етапите, водещи до приемането на настоящото решение,
ПРИЕ НАСТОЯЩОТО РЕШЕНИЕ:
Член 1
От цялостната оценка следва, че в Нидерландия е налице прекомерен дефицит.
Член 2
Адресат на настоящото решение е Кралство Нидерландия.
Съставено в Брюксел на 19 януари 2010 година.